कक्राझार , 26 आगस्ट : नेसनेल डेमक्रेटिक फ्रन्ट अफ बर'लेन्ड सुंदयै एनडिएफबि ( एस ) हान्जानि बारग' आफादगिरि बि . सावरायगोराया बर'नि 3 थि जारिमिनारि गोजोन गोरोबथा बिटिआरखौ गोजोन्नाय मोनाखै । सावरायगोराया बुडोदि , थांनाय 27 जानुवारीयाव जालांनाय जारिमिनारि 3 थि बर' गोजोन गोरोबथा खालामनायनि सिगां बिटिआर गोरोबथानि बागै सान्नाय आरो बिजिरनायनि फारसे नांगौ बादि समखौ मोनफुङाखै । मख'नो गोनांदि , सोलिफु बोसोरनि थांनाय 27 जानुवारीखालि गोदान दिल्लीयाव मिरुनि नख'र मन्थ्रि अमित साह , आसामनि गिबि मन्थ्रि सर्बानन्द सनवाल , मिरु आरो राइज्यो खंथायनिफ्राय बाहागो लानाय गोजौ थाखोनि बिबानगिरिफोरनि सिगाडाव 3 थि बर' गोजोन गोरोबथानि सागान होनायाव बि . सावरायगोरायाबो गुबुन सासेमोन । बे जारिमिनारि बर' गोरोबथानि सागान होनायाव दुलाराइ बर' फरायसा आफाद , एनडिएफबिनि मोन 4 हान्जा आरो इउनाइटेड बर' पिपुल्स अर्गानाइजेसननि दैदेनगिरियाबो दंफायोमोन । नाथाय बे जारिमिनारि 3 थि बर' गोजोन गोरोबथाखौ सागान होखांनायनि उनावबो एनडिएफबि ( एस ) नि बारग' आफादगिरि बि . सावरायगोराया गोजोन्नाय मोनाखै होन्नानै खौरां बिजोङाव फोरमायदों । मख'नो गोनांदि , एनडिएफबिनि मोन 4 हान्जानि दैदेनगिरिफोर गबिन्द बसुमतारि , रन्जन दैमारि , धिरेन बर' , बि . सावरायगोरा आरो मिरु एबसुनि आफादगिरि प्रमद बर' , गाहाय नेहाथारि लरेन्स इसलारि आरो इउबिपिअनि आफादगिरि मिहिनिसर बसुमतारिमोनहा 3 थि बर' गोजोन गोरोबथा एबा बिटिआर गोरोबथायाव सागान होनानै बर' हारिनि गेजेराव मोनसे जारिमिनारि गोजोन गोरोबथाया मिरु सरकार आरो राइज्यो सरकारजों जाफुसारदोंमोन । दिनै बे गोरोबथाखौ गोजोन्नाय मोनाक्षे होन्नानै फोरमायनायजों बि . सावरायगोराया बिटिआर गोरोबथानि मोनफ्रोमबो दफाफोरखौ मोजाडै दाफामनो थाखाय दाबि खालामो । सावरायगोराया लोगोसे बुंबावोदि , फैगौ बिटिसि बिसायख'थियाव चिरां बियाबनिफ्राय देरहानायानो गाहाय हास्थायनाय जादों । लोगोसे बिपिएफ हान्जायाव थांनाय बावैसो साननि गेजेराव हाबफैनाय अन्जलि दैमारिखौ बरायनानै आरो दैमारिनि हाबफैनायजों बिपिएफ हान्जाया फैगौ बिसायख थियाव गोत्रोंसिन जागोन हान्नानै दाबिदार खालामो । मख'नो गोनांदि , बिटिआर गोरोबथानि उनाव बि . सावरायगोरा , धिरेन बर' मोनहा बिपिएफ हान्जायाव हाबनानै फैगौ बिटिसि बिसायख थियाव गुबुन गुबुन बियाबनिफ्राय बिजाथि महरै बिसायख'थि गेलेनो थाखाय दासान्दि फोसावदिनायखौ सोलिहोबाय थादों । गुबुन फारसेथिं बिटिआर गोरोबथायाव सागान होनाय गबिन्द बसुमतारि आरो बि . आर फेरेंगायाबो इउपिपिएल हान्जायाव हाबनानै बिजाथि महरै आलादा - आलादा बियाबयाव गसंनानै दासान्दि गाव - गावनि देरहानाय थांखिजों बिसायख'थि फोसावदिनायाव मुखुब जानायखौ नुनो मोन्दों । 
बारग' एनडिएफबि ( एस ) नि आफादगिरि बि . सावरायगोराया बिटिआर गोरोबथाखौ गोजोन्नाय मोनाखै